Indië 2016 - NG Kerk Somerset-Wes
Indië Uitreik: 12-26 Sept 2016
Ds Johan het die span wat op die Indië Uitreik gaan, amptelik uitgestuur tydens die erediens op 11 September.
Spanlede: Sakkie en Linda Marais van Stilbaai, Sippe en Miemie Heeringa, Danie de Klerk, Vicky Liebenberg van Helderberg Gemeente & Chris Miles.
Hier is enkele fotos van die span in aksie!
ELKEEN MOET HELP SODAT ALMAL KAN HOOR!
Na n wonderlike 2 geseënde weke in Indië is ons as span veilig terug. Dis 'n land wat ek glo ook na aan die Here se hart lê en ook mense wat baie lief is vir die Here.
Van die spanlede was dit 'n eerste besoek aan die Buiteland. Hulle was blootgestel aan n geloofsgemeenskap wat 89% die Hindoe-geloof aanhang en ±30 miljoen afgode aanbid.
Ons besoek aan Varanasi was, soos gewoonlik, altyd 'n kultuurskok. Varanasi is in die noorde van Indië. In die Indiese kultuur staan dit bekend as "The City of Light" maar volgens christene eerder "City of Darkness". Wanneer Hindoes sterf word hulle op 'n brandstapel geplaas en hulle as word dan in die Gangesrivier gestrooi. Hulle glo dat hulle in n "ander vorm" sal terugkeer na die dood.
Ons het ook die bediening onder die "stasiekinders" gaan besoek. Dit is kinders wie se ouers hulle weg gegooi het en nou vir hulle eie behoud op stasies en op straat moet bedel asook slaap. Die meerderheid kinders is van na geboorte tot ± 16-17 jaar. Dit word hanteer en bestuur deur christenouers.
Vir ons as Suid Afrikaners was dit ook swaar om te sien hoe verwaarloos die beeste is en tog word hulle gesien as deel van talle ander afgode.
Vanaf Varanasi is ons op 'n 22uur treinrit na Dehra Dunn. Nog 'n kultuurskok gewees om op te klim en af te klim sonder om uit te trek asook te slaap tussen ander wie jy nie ken of verstaan nie ! Wanneer jy gaan slaap is daar nie 'n deur wat jy kan toestoot nie maar wel net 'n tipe gordyntjie.
Ons het die wonderlike voorreg gehad om die eerste Sondagoggend saam met die plaaslike gemeente te aanbid. Asook om die Woord te bedien waar van die spanlede hulle getuie kon lewer. Die Sondagaand het ons die ervaring van 'n Monsoon reën beleef. Ons was onverwags op straat vasgevang en al wat leef probeer om skuiling te vind asook 'n ry-geleentheid te kry om net by ons bly plek uit te kom. Natuurlik was ons almal deur-nat gewees. Genadiglik is die aande so warm dat ons klere die volgende oggend weer droog kon wees voor ons vertrek na die Berge.
Maandagoggend is ons per pad op na die Himalaja berge. Wat n belewenis en seker iets wat vir altyd by ons sal bly. Ons het amper 9 ure met n 4 wiel voortuig gery om die eerste nag by ons blyplek te kon kom. Op n stadium was ons ±100 km van die Chinese grens gewees.
Wat ons veral hier beleef het is dat die grootste meerderheid mense hier nog nooit gehoor het dat Jesus ook vir hulle sondes gesterf het nie. Ons kon ook 2 laerskole besoek en iets van Jesus se liefde vertel. Ons vertrou dat van die Saad op goeie grond geval het.
Ons laaste 3 dae was ons in Goa, onder in die Suide. Pastoor Brito en sy vrou,Cherly wat onlangs ons gemeente besoek het, was ons gashere. Daar het ons die voorreg gehad om saam te aanbid die Woord te bedien en mekaar se getuienisse te hoor. Gedurende die aand kon ek ook met die pastore en kerkleiers, wat besig is met Dissipelskap opleiding oor ons KMS materiaal te gesels en te verneem hoe hulle die opleiding in hulle gemeentes aanwend.
Met alles in ag genome kan ek met groot dankbaarheid sê dat nie een van ons siek geword het om sodoende een van hierdie geleenthede te moes mis nie. Die Here het ons veilig laat reis, ons het goed geslaap en ge-eet. Ons kuier en ontspan dae het elkeen terdeë geniet en waardeer.
Ek wil van die geleentheid gebruik maak om dankie te sê:
eerstens aan my Vader wat my gedra het in dié tyd asook aan my Projekspan wat deur die jaar verkope gehou het om die nodige fondse in te vorder asook ons gemeentelede wat bydraes gelewer het dmv hulle Geloofs Gelofteoffers.
Om mee af te sluit, wil ek tog vra vir die volgende voorbidding:
Dat die spanlede nie die visie vir Indië en sy mense sal verloor nie.
Dat die Vader die groei sal gee daar waar die Saad gesaai is of waar nuwe vriendskappe gesluit is.
Vir die beplande besoek in Maart 2017 na Goa vir verdere opleiding aan die pastore/kerkleiers wat reeds begin het met die KMS dissipelskap opleiding.